
Аса Мейірімді, ерекше Рахымды Аллаһтың атымен
«Әл-Ихлас» сүресінің қадір-қасиеті
Сіздердің көпшілігіңіз кішкентай кезіңізден قُلْ هُوَ اللَّهُ أَحَدٌ (١)  - «Қуль һуа-Ллаһу Әхад» деген қысқа, бірақ мағынасы жағынан ұлы сүрені білетін шығарсыз. Бұл сүре шын мәнінде ұлы артықшылықтар мен қадір-қасиетке ие. Ол «Әл-Ихләс» деп аталады әрі оның мағынасы «Таза (толық) арнау». 

Ол не себепті осылай аталған? Бұның екі себебі бар. 

Бірінші себеп: оны оқып, онда айтылғанға нық сенген адам көпқұдайшылықтан (ширктен), күпірліктен тазарады. Өйткені ол Аллаһтың алдында шыншыл болып, тек Оған ғана иман келтіріп, құлшылығын толығымен Оған арнайды. Ондай адамның иманы шынайы әрі таза болады.  

Екінші себеп: Аллаһ Тағала бұл сүрені Өзі жайлы баяндауға арнаған. Онда Аллаһтың есімдері мен сипаттарынан басқа еш нәрсе айтылмайды.

Бірде көпқұдайшылдар (мушриктер), яғни Жалғыз Жаратушыға ғана құлшылық етпей, Онымен бірге басқаларға да құлшылық ететін адамдар сүйікті Пайғамбарымызға (оған Аллаһтың игілігі мен сәлемі болсын) келіп: «Уа Мухаммад! Раббың қандай? Бізге Оны сипаттап бер!», - деді. Сонда Аллаһ Тағала осы сүрені түсірді. Онда Аллаһ Тағала былай деген: 
«قُلْ»: яғни «айт». Аллаһ Тағала: «Уа Елшім Мухаммад, оларға, табынатын Раббыларың кім деп сұрайтын мүшриктерге айт», - дейді де, кейін Өзін сипаттайды. Біреу сіз бен бізден мойынсұнып жатқан Құдайларың қандай деп сұраса, біз осы сүреде айтылған сипаттарды айтуымыз керек. Онда былай деп айтылған: 

«هُوَ اللَّهُ أَحَدٌ»: Ол Жалғыз Аллаһ. Яғни менің Раббым – Аллаһ. Аллаһ – Құдіретті Жаратушының Есімі. Бұл - Оның есімдерінің ең ұлысы, Одан басқа ешкім осы атпен атала алмайды. Оның мағынасы: Оған ғана құлшылық ету қажет және Құдай ретінде таңдау керек болған жалғыз шынайы Құдай, Құлшылық етуге және мойынсұнуға лайықты жалғыз Тәңір. «Аллаһ» есімінің мағынасы осындай. 
Демек, менің Раббым – Аллаһ, Ол – أَحَد. «Әхад» деген нені білдіреді? Бұл Жаратушымыздың есімдерінің бірі және ол «Жалғыз» дегенді білдіреді. Аллаһ Тағала жалғыз Жаратушы, әлемдердің жалғыз Раббысы және Әміршісі, бізге өмірге қажеттінің бәрін беретін жалғыз Құдай. Оған ғана құлшылық етуге бұйырылатын, және Оған ғана дұға-тілектермен жүгінуге болатын жалғыз Құдай. Біз дұға, намаз, қажылық, құрбандық, ораза секілді құлшылықтарымыздың барлық түрлерін Оған ғана арнаймыз. Біз Оған ғана тәуекел етеміз, Оған ғана үміт артамыз және Одан ғана ұлықтау әрі тағзыммен қорқамыз, Құдайды қандай жақсы көру керек болғандай етіп тек Оны ғана жақсы көреміз, Оның алдында ғана күнәларымызға тәубе етеміз. 
Тіпті бір ғана  құлшылықты болса да жалғыз Оған емес, Онымен бірге басқа біреуге арнаудан ауыр күнә жоқ. Адамдардың дұғалармен Аллаһқа емес, басқа біреуге немесе басқа нәрсеге жүгінуі нендей сұмдық әрі қылмысты іс-әрекет! 

Аллаһ – Құдайға тән есімдер мен сипаттардың жалғыз Иесі. Оның теңдесі, кеңесшісі, ұқсасы және серігі жоқ. Бұл - Әхад (Жалғыз) есімінің мағынасы. 

Кейін: اللَّهُ الصَّمَدُ (٢) «Аллаһу-с-Сомад» деп айтылған. Яғни «Аллаһ, Ол – Әс-Сомад». «Әс-Сомад» деген сөз қандай мағынаны білдіреді? Бұл Аллаһ Тағалының тағы бір көркем есімі. Ол Аллаһ Тағаланың Кемел, Оның ешбір кемшілігі мен ақауы жоқ екендігін білдіреді. Ол барлық нәрседе: билігінде, құдіретінде, ұлылығында, даналығында, білімінде, рахымында, барлық ұлы әрі жоғары сипаттарында кемел. Ол тағамға, сусынға және басқа да нәрселерге мұқтаж емес. Ол өз-өзіне Жеткілікті. Алайда барлық жаратылыстар: адамдар, періштелер, жындар, жануарлар, өсімдіктер және басқалар Оған мұқтаж. Барлық жаратылыстар мұқтаждықтарымен Оған асығады, қиыншылықтарымен Оған жүгінеді. Тіпті көпқұдайшыл-мүшріктердің өздері де төтенше жағдайға тап болғанда, мысалы, теңізде кемеге болған кездерінде қатты желмен толқындар оларды жан-жақтан опат етуге дейін жеткен сәттерде, олар Жалғыз Жаратушы Аллаһқа бет бұра бастайды. Сонымен, Әс-Сомад – мінсіз және Өзін-өзі қамтамасыз етуші, ешнәрсеге мұқтаж емес, бірақ басқалар Оған мұқтаж болған Құдай. 

Кейін бұл ардақты сүреде:  لَمْ يَلِدْ وَلَمْ يُولَدْ (٣) «Ләм ялид уә ләм ю-ләд» деп айтылады. Бұл сөздер: «Аллаһ тумаған және туылмаған» деген мағынаны білдіреді.

«Аллаһ тумаған»... Яғни Аллаһ Тағаланың баласы да, ұл-қызы да жоқ. Өйткені Ол Бір және Жалғыз. Егер оның ұлы болса, ол да Оған ұқсап, дәл өзі секілді құдай болар еді. Бірақ Аллаһ – Әхад, яғни Жалғыз және Оған тең келетін ешкім жоқ. Құдай жалғыз, екінші құдай болуы мүмкін емес.

Сонымен қатар, Аллаһ Тағала Өзіне жеткілікті, Ол ешнәрсеге де, ешкімге де, соның ішінде балаларға да мұқтаж емес. Адамдарға балалары қартайған шағында бағып-қағуы, қауқарсыз, дәрменсіз болып қалғанда қамқор болуы, қолдау көрсетуі үшін қажет. Аллаһ Тағала Құдіретті, Кәміл, Өзіне Өзі жеткілікті және Мәңгі. Оған ештеңе керек емес және Ол ешқашан өлмейді. «Ләм ялид» деген сөздердің мағынасы осы. Бұл сөздермен Аллаһ Тағала оған жала жауып, оның баласы бар дегендерді, Иса (оған Аллаһтың сәлемі болсын) Аллаһтың құлы әрі елшісі емес, Аллаһтың жалғыз ұлы дегендерді, періштелерді Аллаһтың қыздары деп айтатындарды теріске шығарады. Бұл жерде Аллаһ Тағала оған әділетсіз түрде ұрпақ телитін адамдардың сөздерін теріске шығарады.

 (٤) وَلَمْ يُولَدْ - «Уә ләм юләд» («туылмаған») деген сөздерге келсек, олар Аллаһтың әрқашан болғанын меңзейді. Ол ешқашан туылмаған, өйткені Ол Алғашқы және Мәңгі. Ол Бірінші және Оның алдында (Одан бұрын) ештеңе болмаған. Одан басқаның бәрі жоқ болғаннан кейін пайда болды, ал Ол әрқашан болған. Ол Жаратушы, сондықтан ата-анаға мұқтаж емес. Барлық нәрсені Ол жаратқан. Ал Оның өзі жаратылмаған. 

Кейін бұл сүреде: وَلَمْ يَكُنْ لَهُ كُفُوًا أَحَدٌ (٤) - «Уә ләм якун ләһу куфуан әхад», - деп айтылған. Бұл сөздер: «Оған теңдес ештеңе жоқ» дегенді білдіреді.  
   Яғни, ешкімді Аллаһпен салыстыруға болмайды, ешкім еш нәрседе Оған тең және ұқсас бола алмайды. Өзінің болмысы бойынша, есімдері мен сипаттарында Аллаһқа тең келер ешкім жоқ, Оның құдіреті мен үстемдігі бойынша ешбір теңдесі жоқ, Одан басқа кез-келген жаратылыстың оны құдай етіп алып, оған құлшылық етуге құқығы жоқ. Оны ешкімге ұқсату және Оны ешкіммен салыстыруға болмайды, өйткені Оған ұқсайтын ештеңе жоқ.
لَيْسَ كَمِثْلِهِ شَيْءٌ ۖ وَهُوَ السَّمِيعُ الْبَصِير
«Еш нәрсе Ол сияқты емес. Ол Аллаһ, әр нәрсені Естуші, толық Көруші»
(«әш-Шура» сүресі, 11-аят). 
Ешкім Аллаһқа білімде де, қуатта да, мейірімде де, күште де, басқа нәрседе де тең келе алмайды. Ертеде Ғад деген халық өмір сүрген. Ғад халқы өз күштерін мақтан тұтып:
مَنْ أَشَدُّ مِنَّا قُوَّةً
«Бізден артық күшті кім бар?», - деп айтатын
(«әл-Фуссыләт» сүресі, 15-аят). 
Олар тәкаппарланып, Аллаһқа мойынсұнбайтын болды және өздерін ең күшті деп санады. Аллаһ Тағала олар жайлы Құранда былай деген:  
أَوَلَمْ يَرَوْا أَنَّ اللَّهَ الَّذِي خَلَقَهُمْ هُوَ أَشَدُّ مِنْهُمْ قُوَّة
«Олар өздерін жаратқан Аллаһтың олардан көрі күштірек екендігін білмеді ме?!»
(«әл-Фуссыләт» сүресі, 15-аят). 
Раббымыз олармен не жасады? Ол оларды жоқ қылып, жер бетінен жойып жіберді. Не арқылы деп ойлайсыз? Жердегі ең жұмсақ әрі ең нәзік нәрсе – ауа арқылы. Аллаһ Тағала оларға жеті түн, сегіз күн соққан ызғарлы жел жіберіп, барлығын опат қылды. Өздерінен күшті ешкім жоқ деп ойлаған бұл адамдар желге қарсы тұра алмады. Өздеріңіз білетіндей, жел – бұл ауа ағымы, ал ауа - элементтердің ішіндегі ең нәзігі. Расында, Аллаһқа теңдес ешкім жоқ. 

Бұл ұлы сүренің мағынасы осы. Пайғамбар (оған Аллаһтың салауаттары мен сәлемі болсын) бұл сүре, яғни «Әл-Ихләс» сүресі Құранның үштен біріне тең деп ант етті. Бір күні бір адам басқа біреудің намазда قُلْ هُوَ اللَّهُ أَحَدٌ (١) «Ол Аллаһ - Жалғыз...» яғни «әл-Ихлас» сүресін қайталап, қайталап оқып, жатқанын естіді. Таң атқан кезде ол кісі намазда (яғни «әл-Фатихадан» кейін барлық ракағаттарда) бұл сүренің өзің ғана оқу аздық ететін шығар деп ойлағандай болып, Пайғамбарымызға (оған Аллаһтың игілігі мен сәлемі болсын) осы жайлы айту үшін келеді. Пайғамбар (оған Аллаһтың игілігі мен сәлемі болсын) оған:
وَالَّذِي نَفْسِي بِيَدِهِ, إِنَّهَا لَتَعْدِلُ ثُلُثَ الْقُرْآنِ 
«Жаным Оның қолында болғанмен ант етемін. Бұл сүре Құранның үштен бір бөлігіне тең», - деді.
(хадисті әл-Бухари келтірген, 5013, 6643).  
Басқа бір кезде Пайғамбар (оған Аллаһтың игілігі мен сәлемі болсын) сахабаларына: 
أَيَعْجِزُ أَحَدُكُم أَنْ يقْرَأَ بِثُلُثِ الْقُرْآنِ في لَيْلَةٍ
«Сендердің әлдебіреуің бір түнде Құранның үштен бірін оқи алады ма?», - деген сұрақ қойған болатын.
Сахабаларға бұл қиын  болып көрінді де, олар: «Уа Аллаһтың Елшісі! Бізден кім бұны жасай алмақ?», - деп сұрады. Сонда Пайғамбар (оған Аллаһтың игілігі мен сәлемі болсын):
قُلْ هُو اللَّه أَحَدٌ، اللَّهُ الصَّمَدُ: ثُلُثُ الْقُرْآنِ
««Ол, Аллаһ Жалғыз, Аллаһ Мінсіз...», - деген (сүре) Құранның үштен бірі», - деді.  
(хадисті әл-Бухари, 5015 және Муслим, 811 жеткізген). 
Пайғамбардың бұл сөздері «әл-Ихләс» сүресін оқыған адам Құранның үштен бір бөлігін оқығандай сауап алады дегенді білдіреді. Неліктен? Өйткені Құранның қамтитын мағына-тақырыптары үш топқа бөлінеді:

Біріншісі - бұл Аллаһтың қандай екендігі, Оның есімдері мен сипаттары, бірқұдайшылық (таухид) жайлы хабарлар.  
Екіншісі - бұл әртүрлі оқиғалар мен нақылдар, оларға Жәннат пен Тозақ, Қиямет күні, ертеде өмір сүрген қауымдар, пайғамбарлар мен елшілер жайлы баяндаулар жатады. 
Үшіншісі - бұл Аллаһ Тағаланың үкімдері, Оның бұйрықтары мен тыйымдары. 
«Әл-Ихләс» сүресінде тек Аса Рахымды Аллаһ, Оның есімдері мен сипаттары туралы айтылады, яғни бұл сүре толығымен бірқұдайшылық (таухид) тақырыбына арналған – ал ол  Құранның үш тақырыбының бірі болып табылады, сондықтан ол Құранның үштен бір бөлігіне тең. Алайда бұл сүрені оқу Құранның үштен бір бөлігін оқумен тең, яғни оның оқуы Құранның оқуын ауыстырады дегенді білдірмейді. Ал, мысалы, біреу намазда «әл-Фатиха» сүресінің орнына «Ихләс» сүресін үш 
еет оқып: ««Әл-Ихләс» сүресін үш 
еет оқып, мен Құранды толық бітіріп, оның ішінде «әл-Фатиха» сүресін де оқыдым», - десе, біз оған: «Жоқ, сен хадистің мағынасын дұрыс түсінбедің.  قُلْ هُوَ اللَّهُ أَحَدٌ (١) - «Қул Хуа Аллаһу Әхад» сүресін оқығанның сауабы Құранның үштен бірін оқығанның сауабына тең, бірақ ол Құраның орын алмастырмайды», - деп айтамыз.
Бірде бір адам: «Уа Аллаһтың Елшісі! Расында, мен قُلْ هُوَ اللَّهُ أَحَدٌ (١)  - «Айт: «Ол, Аллаһ – Жалғыз...»» сүресін жақсы көремін», - деді. Бұған Пайғамбар (оған Аллаһтың игілігі мен сәлемі болсын): 
إنَّ حُبَّكَ إيَّاهَا أَدْخَلَكَ الجَنَّةَ
«Расында, сенің оны жақсы көруің сені Жәннатқа апарады!», - деп жауап берді. 
(хадисті әл-Бухари, 774 және әт-Тирмизи, 2901 жеткізген).  
Бірде Аллаһтың Елшісі (оған Аллаһтың игілігі мен сәлемі болсын) намаз кезінде жолдастырына имам болған бір кісінің қолбасшылығымен жорыққа әскери жасақ жіберді. Ол намазда Құраннан әлде бір аят, немесе сүре оқығаннан кейін үнемі: قُلْ هُوَ اللَّهُ أَحَدٌ (١) - «Айт: «Ол, Аллаһ – Жалғыз», сүресін оқитын еді. Олар жорықтан орлағанда, бұл жайлы Аллаһ Елшісіне (оған Аллаһтың игілігі мен сәлемі болсын) хабарлады. Сонда ол: «Сол адамнан бұны не себепті істейтіндігін сұраңдар», - деді. Оған Пайғамбардың (оған Аллаһтың игілігі мен сәлемі болсын) сұрағы жеткізілгенде, ол: «Бұл сүреде аса Мейірімді Аллаһтың сипаттары аталған, сондықтан мен оны оқуды жақсы көремін», - деді. Аллаһтың Елшісіне (оған Аллаһтың игілігі мен сәлемі болсын) оның жауабы жайлы жеткізілгенде, ол:  
أَخْبِرُوهُ أَنَّ اللَّهَ يُحِبُّهُ
«Оған Аллаһ оны жақсы көретіндігін хабарлаңдар», - деді.
(хадисті әл-Бухари, 7375 және Муслим, 813 жеткізген).
Міне, қымбатты мұсылмандар, бұл ұлы сүренің қадір-қасиеті мен артықшылықтары осындай.

Әрі сөзіміздің соңында Аллаһ Тағалаға бүкіл мақтау-мадақтар, сүйікті Пайғамбарымыз Мухаммадқа Аллаһтың игілігі мен сәлемі болсын.

